## El Consell licita les obres de l’edifici d’investigació de l’Hospital General Doctor Balmis d’Alacant amb una inversió de 14,3 milions d’euros

*** L’espai es destinarà íntegrament a la investigació sanitària i biomèdica d’excel·lència i el termini d’execució de les obres és de 24 mesos
* L’immoble se situarà en el solar de l’antic jardí del complex sanitari, situat al costat de l’accés del carrer Pintor Baeza d’Alacant
* L’obra serà la seu de l’Institut d’Investigació Sanitària i Biomèdica d’Alacant (Isabial), que té més de 600 investigadors repartits en 44 grups d’investigació**

La Conselleria de Sanitat ha tret a licitació les obres de construcció del nou edifici d’investigació de l’Hospital General Universitari Doctor Balmis d’Alacant. L’immoble serà la seu de l’Institut d’Investigació Sanitària i Biomèdica d’Alacant (Isabial). El pressupost base de licitació preveu una inversió de 14,3 milions d’euros, i el termini d’execució de les obres, una que vegada es posen en marxa, és de 24 mesos.

El futur edifici s’integrarà dins de l’entorn de l’Hospital General Universitari Doctor Balmis d’Alacant, i permetrà ampliar la seua capacitat per a reagrupar els 44 grups d’investigació de les 5 àrees d’Isabial. El centre d’investigació sanitària i biomèdica té en l’actualitat més de 600 investigadors repartits en els diferents grups, així com amb una àmplia cartera de plataformes de suport a la investigació.

L’edifici de nova planta estarà en el solar que anteriorment ocupava el jardí de l’hospital i comptarà amb una superfície construïda de 6.194 metres quadrats en diverses plantes. En l’actualitat, el personal investigador d’Isabial està distribuït en diverses zones assistencials del centre hospitalari, i la posada en marxa d’este immoble permetrà reagrupar els diferents grups d’investigació, i ampliar la superfície dedicada a labors científiques. D’esta manera, el nou edifici serà un impuls a la labor investigadora biomèdica d’excel·lència que es du a terme a la província d’Alacant.

La Generalitat construirà un edifici modern de tres plantes en el qual s’integrarà l’àrea de gestió, dotada de despatxos, sales de juntes i lavabos, i una zona dedicada al centre de processament de dades i comunicacions. A més, se situarà l’àrea de docència amb aules i zones de simulació.

El nou immoble inclourà una àrea de laboratori, dotada dels millors recursos, en la qual s’instal·larà la sala de congeladors, sala de tancs de nitrogen, una àrea de centrifugació i de seqüenciació, entre altres. A més, se situarà la Unitat d’Assajos Clínics amb sala d’espera, una sala tipus hospital de dia amb llits i consulta mèdica. L’obra de nova planta també tindrà espai per al Laboratori de Suport a la Investigació i la Unitat d’Assajos Clínics, entre altres servicis d’Isabial.

Fecha: 16/05/2024